

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 022-01/20-01/3

URBROJ: 238/10-02-01/2-20-55

Ivanić-Grad, 15. prosinac 2020.

**GRADSKO VIJEĆE GRADA IVANIĆ-GRADA**

**n/r Željko Pongrac, predsjednik**

PREDMET: Prijedlog Odluke o osnivanju Javne vatrogasne postrojbe Grada Ivanić-Grada

Poštovani,

temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 02/14, 01/18 i 03/20), gradonačelnik Grada Ivanić-Grada utvrdio je prijedlog

**O D L U K E**

**O OSNIVANJU JAVNE VATROGASNE POSTROJBE GRADA IVANIĆ-GRADA**

Predlaže se predsjedniku Gradskog vijeća da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje, odnosno iznijelo određeni prijedlog.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 12. stavka 1. i 3. Zakona o ustanovama (Narodne novine, broj 76/93, 29/97, 47/99, 35/08, 127/19) i članka 35. Statuta Grada Ivanić-Grada (Službeni glasnik, broj 02/14, 01/18 i 03/20), a u vezi s člankom 122. stavkom 1. Zakona o vatrogastvu (Narodne novine, broj 125/19), Gradsko vijeće Grada Ivanić-Grada na \_\_\_. sjednici, održanoj \_\_\_\_\_\_\_\_\_\_\_2020. godine, donijelo je

**ODLUKU**

**o osnivanju Javne vatrogasne postrojbe**

**Grada Ivanić-Grad**

I.

Odlukom o osnivanju Javne vatrogasne postrojbe Grada Ivanić-Grad (dalje u tekstu: Odluka) utvrđuje se da Vatrogasna postrojba Grada Ivanić-Grada osnovana 01. siječnja 2000. godine nastavlja s radom kao Javna vatrogasna postrojba Grada Ivanić-Grad (dalje u tekstu: Postrojba) s danom 01. siječnja 2021. godine.

Ovo Odlukom utvrđuje se naziv, sjedište, djelatnost, tijela, djelokrug, sredstva za rad, način raspolaganja s dobiti, pokrivanje gubitaka, stjecanje, opterećivanje i otuđivanje nekretnina i imovine Postrojbe te međusobna prava i obveze osnivača i Postrojbe.

II.

Osnivač Postrojbe je Grad Ivanić-Grad, adresa Park hrvatskih branitelja 1, Ivanić-Grad, OIB 52339045122.

III.

Naziv Postrojbe je Javna vatrogasna postrojba Grada Ivanić-Grad

Skraćeni naziv – JVP Ivanić-Grad

Sjedište Postrojbe: Omladinska ulica 30, Ivanić-Grad.

IV.

Vatrogasna djelatnost Postrojbe je:

* sudjelovanje u provedbi preventivnih mjera zaštite od požara i tehnoloških eksplozija,
* gašenje požara i spašavanje ljudi i imovine ugroženih požarom i tehnološkom eksplozijom,
* pružanje tehničke pomoći u nezgodama i opasnim situacijama te obavljanje drugih poslova u nesrećama, ekološkim i inim nesrećama.

Postrojba vatrogasne djelatnosti provodi na kopnu, moru, jezerima i rijekama, a provodi korištenjem ovlasti utvrđenih Zakonom o vatrogastvu, kao neprofitnu, stručnu i humanitarnu djelatnost od interesa za Republiku Hrvatsku.

Osim vatrogasne djelatnosti Postrojba se još bavi i ostalim djelatnostima:

* pružanje usluga provjere ispravnosti, održavanje i popravak izolacijskih i vatrogasnih aparata i opreme,
* organiziranje tečajeva i seminara radi poduke vatrogasnih kadrova u znanjima i vještinama iz vatrogastva,
* pružanje usluga vatrogasnih (protupožarnih) osiguranja i tehničke zaštite,
* pružanje usluge najma prostora,
* pružanje usluge prijevoza vode,
* pružanje usluge najma vozila,
* pružanje usluge nadzora nad vatrodojavnim sustavom,
* pružanje usluge najma vatrogasne opreme,
* izdavanje knjiga, skripti i ostalih stručnih publikacija iz djelatnosti,
* kupnja i prodaja robe,
* pružanje usluga u trgovini,
* obavljanje trgovačkog posredovanja na domaćem i inozemnom tržištu,
* zastupanje inozemnih tvrtki,
* usluge informacijskog društva,
* popravak, održavanje i servis vatrogasnih vozila,
* djelatnost prijevoza robe i ispumpavanja,
* provođenje stručnih istraživanja, tehničkih ispitivanja i analiza, davanje stručnih mišljenja i potvrda o propisanim postupcima u vatrogasnoj djelatnosti.

Pored djelatnosti iz stavka 1. i 3. ovog članka, odnosno djelatnosti upisanih u sudski registar, Postrojba može obavljati i druge djelatnosti ako se one u manjem opsegu ili uobičajeno obavljaju uz upisanu djelatnost.

Postrojba ostale djelatnosti koje se ne smatraju vatrogasnim djelatnostima obavlja sukladno posebnim propisima, uz uvjet da se ne umanjuje intervencijska spremnost postrojbe.

V.

Postrojba obavlja vatrogasnu djelatnost kao javnu službu.

VI.

Postrojba može promijeniti ili proširiti djelatnost samo uz suglasnost osnivača, osim vatrogasne djelatnosti za koju je osnovana.

VII.

Tijela Postrojbe su:

* vatrogasno vijeće,
* zapovjednik.

VIII.

Javnom vatrogasnom postrojbom upravlja vatrogasno vijeće, a čiji članovi se biraju na mandat od pet godina.

Vatrogasno vijeće obavlja poslove utvrđene Zakonom o vatrogastvu, ovom Odlukom i statutom.

Vatrogasno vijeće ima 3 člana, i to:

* predstavnik vatrogasne zajednice županije,
* predstavnik osnivača kojeg odlukom imenuje gradonačelnik,
* predstavnik radnika, svi sa jednakim pravom glasa.

Predsjednika Vatrogasnog vijeća članovi biraju između sebesukladno odredbama Statuta Postrojbe.

Članovi vatrogasnih vijeća nemaju pravo na naknadu.

IX.

Vatrogasno vijeće odluke, zaključke i druge akte donosi na sjednicama, sukladno odredbama Statuta Postrojbe.

X.

Zapovjednik javne vatrogasne postrojbe predstavlja i zastupa vatrogasnu postrojbu, poduzima sve pravne radnje u ime i za račun vatrogasne postrojbe, zastupa vatrogasnu postrojbu u svim postupcima pred sudovima, upravnim i drugim državnim tijelima te pravnim osobama s javnim ovlastima, organizira i vodi rad i poslovanje vatrogasne postrojbe. Zapovjednik je odgovoran za zakonitost, operativnost i stručnost rada javne vatrogasne postrojbe.

Zapovjednik ne može bez posebne ovlasti vatrogasnog vijeća ili osnivača nastupati kao druga ugovorna strana, sklapati ugovore u svoje ime i za svoj račun, u svoje ime, a za račun drugih osoba, ili u ime i za račun drugih osoba.

Zapovjednik može dati punomoć drugoj osobi da zastupa vatrogasnu postrojbu u pravnom prometu, samo u granicama svojih ovlasti, a sukladno odredbama zakona kojim se uređuju obvezni odnosi.

Zapovjednik javne vatrogasne postrojbe ima zamjenika koji ga mijenja u slučaju njegove odsutnosti.

Zapovjednik imenuje i razrješava zamjenika zapovjednika na mandat od 5 godina.

Zapovjednik iz redova radnika u Postrojbi imenuje i razrješava pomoćnika zapovjednika.

XI.

Zapovjednik Postrojbe mora ispunjavati uvjete propisane Zakonom o vatrogastvu i Statutom Postrojbe.

Zapovjednika Postrojbe, uz prethodnu suglasnost županijskog vatrogasnog zapovjednika, imenuje i razrješava gradonačelnik na mandat od pet godina na temelju javnog natječaja.

Za zapovjednika i zamjenika zapovjednika javne vatrogasne postrojbe može se imenovati osoba koja ispunjava uvjete utvrđene zakonom o vatrogastvu, te statutom.

Zapovjednici javnih vatrogasnih postrojbi i njihovi zamjenici koji su imenovani na temelju javnog natječaja sukladno odredbama Zakona o ustanovama (»Narodne novine«, br. 76/93., 29/97., 47/99. i 35/08.) nastavljaju s radom do isteka mandata na koji su imenovani.

XII.

Postrojba djeluje na području Grada Ivanić-Grada.

Postrojba je obvezna sudjelovati na vatrogasnim intervencijama i izvan područja djelovanja po zapovijedi nadležnog vatrogasnog zapovjednika.

Vatrogasna postrojba može sudjelovati i u vatrogasnim intervencijama izvan područja Osnivača, sukladno zakonu i drugim važećim propisima, odgovarajućim planovima zaštite od požara, vatrogasnim i provedbenim planovima.

XIII.

Sredstva za rad koja su pribavljena od osnivača, stečena pružanjem usluga ili su pribavljena iz drugih izvora čine imovinu Postrojbe.

Ako u obavljanju svoje djelatnosti Postrojba ostvari dobit, ta se dobit upotrebljava isključivo za obavljanje i razvoj vatrogasne djelatnosti i aktivnosti u skladu s ovom Odlukom i statutom Postrojbe.

Predmetom ovrhe ne može biti vatrogasna oprema (cijevi, armature, osobna i skupna zaštitna oprema vatrogasaca), vatrogasna vozila i vatrogasni dom.

Postrojba ne može bez suglasnosti Vatrogasnog vijeća, steći, opteretiti ili otuđiti nekretninu i drugu imovinu čija je vrijednost veća od vrijednosti utvrđene statutom Postrojbe*.*

XIV.

Postrojba je proračunski korisnik Osnivača te sredstva za financiranje vatrogasne djelatnosti osigurava Osnivač sukladno vatrogasnom planu, odnosno planu zaštite od požara, temeljem Zakona o vatrogastvu.

XV.

Ova Odluka stupa na snagu prvog dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, 2020. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o osnivanju Javne vatrogasne postrojbe Grada Ivanić-Grad |
| **PRAVNI TEMELJ:** | Na temelju članka 12. stavka 1. i 3. Zakona o ustanovama (Narodne novine, broj 76/93, 29/97, 47/99, 35/08, 127/19) i članka 35. Statuta Grada Ivanić-Grada (Službeni glasnik, broj 02/14, 01/18 i 03/20), a u vezi s člankom 122. stavkom 1. Zakona o vatrogastvu (Narodne novine, broj 125/19) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

S danom 01. siječnja 2020. godine stupio je na snagu novi Zakon o vatrogastvu (Narodne novine, broj 125/19) te Zakon o izmjenama i dopunama Zakona o ustanovama (Narodne novine, broj 127/19), s kojima je bilo potrebno uskladiti Odluku o osnivanju javne ustanove Javna vatrogasna postrojba Grada Ivanić-Grada u roku od 12 mjeseci od dana stupanja na snagu Zakona.

Novom Odlukom izvršeno je usklađenje s odredbama Zakona o vatrogastvu. Člankom 32. Zakona o vatrogastvu je uređen sastav vatrogasnog vijeća koje upravlja Javnom vatrogasnom postrojbom u sastavu od 3 člana. Prema odredbi članka 32. Zakona o vatrogastvu (Narodne novine, broj 125/19), javnom vatrogasnom postrojbom upravlja vatrogasno vijeće čiji se članovi biraju na mandat od 5 godina. Vatrogasno vijeće javnih vatrogasnih postrojbi koje imaju sjedište u županijskim sjedištima odnosno najveća postrojba u jedinici područne (regionalne) samouprave broji pet članova, a čine ga predstavnik Hrvatske vatrogasne zajednice, predstavnik vatrogasne zajednice županije, predstavnik vatrogasne zajednice grada, područja odnosno općine, predstavnik radnika i predstavnik osnivača, svi s jednakim pravom glasa. Način rada i odlučivanje vatrogasnog vijeća utvrđuje se Statutom Javne vatrogasne postrojbe Grada Ivanić-Grada. Članovi Vatrogasnog vijeća nemaju pravo na naknadu. Vatrogasno vijeće zamjenjuje dosadašnje upravno vijeće JVP.

Nadalje, izvršeno je usklađenje s odredbom članka 33. Zakona o vatrogastvu kojim su uređena prava i ovlasti zapovjednika JVP. Izvršeno je usklađenje s odredbom članka 34. Zakona o vatrogastvu kojim je uređeno imenovanje i razrješenje zapovjednika JVP kojeg, sukladno novom Zakonu, imenuje gradonačelnik temeljem javnog natječaja (uz prethodnu suglasnost županijskog vatrogasnog zapovjednika). Novost je da zapovjednik imenuje zamjenika i pomoćnika, a dosad je Zamjenika zapovjednika imenovao gradonačelnik.

Sukladno odredbi članka 8. stavak 1. Zakona o ustanovama, prijedlog ove Odluke prethodno je upućen Hrvatskoj vatrogasnoj zajednici na prethodnu ocjenu sukladnosti sa zakonom.

Po podnesenom zahtjevu, Hrvatska vatrogasna zajednica izdala je dana 17. prosinca 2020. godine Rješenje u kojem navodi da je prijedlog ove Odluke sukladan sa Zakonom o vatrogastvu. Navedeno Rješenje je dostavljeno u prilogu materijala.